ХьэлыфI яхуохъу
Къэбэрдей-Балъкъэр Республикэм и прокурор Жариков Олегрэ КъБР-м ХьэрычэтыщIэ лэжьакIуэхэм я хуитыныгъэхэм къыщхьэщыжынымкIэ щыIэ уполномоченнэ АфэщIыжь Юрийрэ зэгъусэу цIыхухэр ирагъэблэгъащ.
СыхьэтитIым къриубыдэу хьэрычэтыщIэ IэнатIэм пэрыт цIыхуипщIым прокурорымрэ бизнес-омбудсменымрэ зыхуагъэзащ. Абыхэм къалъытэрт я хуитыныгъэхэр къызэпаудауэ.
МэкъумэшыщIэ-фермер хозяйствэм и Iэтащхьэ Ж. 2017 гъэм и щIышылэм хьэрэмыгъэ халъхьэри, хагъэхьакъым гъавэщIапIэ бэджэнду къыIихынымкIэ зэгурыIуэныгъэ ярищIылIэным теухуауэ хуитыныгъэ къахьыным щIэбэнхэм я зэпеуэм.
Уполномоченнэми, апхуэдэу КъБР-м и прокуратурэми, Федеральнэ антимонопольнэ IуэхущIапIэм КъБР-м щиIэ и къудамэми зэуэ захуигъэзащ. Иужьрейхэм зэпеуэр къызэзыгъэпэща къуажэ администрацэм и лэжьыгъэм халъэгъуащ Федеральнэ законодательствэр къызэрызэпаудар. Дэтхэнэ IуэхущIапIэри тхьэусыхафэм пэджэжащ икIи къагъэуващ хьэрычэтыщIэм хабзэкIэ иIэ хуитыныгъэхэмрэ и сэбэп зыхэлъхэмрэ зэфIагъэувэжыну. Абы и жэуапу щIыпIэ администрацэм бэджэнд зэгурыIуэныгъэ щIызэдауэ а щIы Iыхьэм щIэбэн нэгъуэщIым ирещIылIэ икIи КъБР-м Арбитраж судым хуотхьэусыхэ. КъБР-м и прокурорым зэрыжиIамкIэ, апхуэдэ щытыкIэ щызэфIэувам деж судым мы Iуэхум Унафэ трищIыхьын хуейщ.
2014 гъэм къыщыщIэдзауэ хьэрычэтыщIэ А. хущIокъу газ къыхуэзыутIыпщым тхылъымпIэ нэпцIкIэ лейуэ Iиха сом мелуанищыр зыIэригъэхьэжыну. Лей зэрытехьар нэрылъагъуми, зыхуэфащэ IуэхущIапIэхэм ар щIэпхъаджагъэу къалъытэркъым. КъБР-м и прокурорым къигъэуващ Iуэхур куууэ зэхагъэкIыу унафэ тращIыхьыну. Апхуэдэу абы езым и лэжьэгъухэм пщэрылъ ящищIащ республикэм и Май районым щыщ мэкъумэшыщIэ-фермер хозяйствэр апхуэдизрэ къыщIапщытэм и щхьэусыгъуэр зэхагъэкIыну.
АрщхьэкIэ Iуэху языныкъуэхэм прокурорыр хэплъагъэххэркъым. ХьэрычэтыщIэ З. тхьэусыхэрт мороженнэ щащэ сату щIыпIэр игъэувыну хуит зыщI зэпеуэм кърикIуахэр имыдэу. АбыкIи хъыбар иригъэщIащ Федеральнэ антимонопольнэ IуэхущIапIэм КъБР-м щиIэ къудамэм. ЩыIэ хабзэм ипкъ иткIэ прокуратурэр мы Iуэхум щыхыхьэфынур зи гугъу тщIа къудамэм унафэ трищIыхьа иужькIэщ.
Зэпеуэ лIэужьыгъуэхэр щрагъэкIуэкIкIэ хьэрэмыгъэ зэрыхалъхьэм гу лъитащ уполномоченнэм. 2016 гъэм кърикIуахэм теухуауэ абы ищIа докладым мы Iуэхум увыпIэшхуэ щиубыдащ.
ЦIыхухэр зыщIэупщIахэм жэуап тэмэмхэр ягъуэтащ, абыхэм чэнджэщ зэмылIэужьыгъуэхэр иратащ.
КъБР-м и прокурорымрэ уполномоченнэмрэ хьэрычэтыщIэхэм я хуитыныгъэхэр, хабзэкIэ я сэбэп зыхэлъхэр яхъумэным ехьэлIа IуэхухэмкIэ цIыхухэр зэгъусэу ирагъэблэгъэныр хьэлыфI яхуохъу. Апхуэдэ къыкIэлъыкIуэ зэIущIэр шыщхьэуIу мазэм республикэм и районхэм ящыщ зым щрагъэкIуэкIынущ.
БИЖО Майе.
